地名: 文義 (忠清道, 縣（令）)
年: 1748.0

○上御金商門, 親鞫湖西罪人。 問李之曙曰: "以湖西狀啓觀之, 作採薇保殷民之詩, 陰慘叵測, 已不可言, 其他殊常可疑之迹, 不一。 以秘記, 屈指年限, 道臣推問之時, 嚼舌不語, 尤涉陰慘。 帳殿親問, 焉敢隱諱? 從實直招。" 供: "臣自父祖以來, 不解文字。 家中搜來之冊, 又有女壻申㴛之冊, 而此冊下雜記, 無陰險之語。 採薇之詩, 不解詩, 故妄發, 豈有逆心而爲此乎? 意可伸之語, 欲登科而伸意氣也。 初句果是妄發, 斯世吾安歸未安, 故改之, 樵童、牧竪, 皆有是非, 故有是非之語。 皆不成語, 何敢隱諱乎? 聖上通三色用之, 臣豈有毫末怨國之心? 臣無文, 未嘗出入科場, 而有五子, 故觀光往來甚難。 臣之子亦未見京科。 之時斬後討逆科, 臣亦豈不見乎?" 命姑下幕。 問朴哲澤曰: "本道推問時一節, 其雖直招, 今於親問之下, 不可不詳告。 一一直招。" 供: "臣母上年三月身死, 今年小祥, 臣爲備祭需, 親往鳥灘市, 將渡荊江, 療飢之際, 忽逢朴敏樞, 則敏樞曰, ‘道詵有秘記矣, 龍頭蛇尾云云。 龍頭, 卽戊辰正月, 蛇尾, 卽己巳臘月。’ 又曰: ‘似倭非倭, 自南而來, 非山非水, 利於弓弓。 所謂弓弓, 未可知也。’ 臣所聞於渠者只此, 而傳于本官吏廳矣。 其後有掛書事, 本官吏房及監營軍官李必寬譏察往問於朴敏樞, 則敏樞所言與前同。 其後吏房以官令, 招臣入官家, 又招敏樞捧供。 後臣到場市, 則敏樞語臣曰, ‘向於鳥灘說古談矣, 汝向誰傳之。’ 答曰, ‘果傳于吏廳矣。’ 敏樞有懼色, 曰, ‘後勿復言云云。’ 命下幕。 問朴驗白曰: "爾無所關, 一從所聞直告。" 供: "臣久病而差, 入邑內之際, 樵軍言, 有匿名書, 棄在後野, 通引不知名者, 使令洪世在見之, 持傳於哲澤, 邑內傳播, 人皆覓見。 故入送吏廳, 而臣之兄敏樞, 元無與臣酬酢秘記事矣。" 命下幕。 問金再炯, 供: "臣卽官吏也。 吏房洪天範持示掛書, 時則四月十八日也。 臣與兵房、吏房同見之, 其文有曰, ‘文義邑底民人, 來月十五日, 當爲魚肉, 知而避之。’ 又曰, ‘懷德其黨, 懷仁其黨, 兵使亦其黨。 似倭非倭, 自南而來, 不利於水, 不利於山, 利於弓弓。 此邑有大人、名將’ 之云云, ‘若不出於此, 則其禍必大矣。 此外不能記得。 文可五六行, 而臣言哲澤聞秘記於朴掌議敏樞處云云矣。" 命下幕。 問順世才曰: "吳命垕何許人? 座首之子, 豈爲驛奴之妻娚乎?" 供: "吳座首遂萬得妾生女, 而經二夫, 歸於臣矣。" 問: "李思正何如人?" 供: "臣邑中李進士子也。" 問掛書事, "汝則聞於命垕, 命垕則聞於汝, 無乃汝之傳播耶? 此一節直告。" 供: "臣卽文義驛奴, 吳命垕, 卽臣妻娚也。 日不記四月間, 命垕往見李思正大祥, 而來見臣曰, ‘吾聞近有掛書, 其中說話何如?’ 臣答以不知。" 命下幕。 問吳遂萬曰: "敏樞語汝云, ‘南方烽火不擧, 北邊退柵, 非久亂作。 座首何處避之?’ 等說, 果然乎?" 供: "果有之矣。 臣聞敏樞語, 答以 ‘戊申之亂, 吾不避矣, 今何避乎? 敏樞曰, ‘掛榜事聞之否?’ 答以 ‘官家雖有掛榜事, 兩班豈可言掛榜事乎?’ 敏樞曰, ‘利於弓弓之說云, 何?’ 臣曰, ‘弓弓, 似指弓腰也。 藏於劣處之謂也。
                【弓腰俗音與劣字釋義同。】
              烽火事, ‘淸州烽火, 自泗川入來’ 云矣。 臣又曰, ‘文義之東, 田土好, 懷仁之北, 山水好, 思欲移居,’ 臣子命垕有秘記謄置者, 之曙之子恒延取去。 臣之子曾所借來於渠之妻娚朴世濂者也。 之曙又謂臣曰, ‘亂離將作, 老人何以避之?’ 臣曰: ‘吾則無避去之意’ 矣。" 命下幕。 問吳命垕曰: "與敏樞酬酢之語, 已爲直招於本道推問。 親問體重, 更爲一二無隱。" 供: "臣往李之曙家, 之曙曰, ‘近日淸明, 烽火不擧, 何也? 人言多洶洶, 或言倭來, 而實非倭也, 假作倭樣而來, 此蓋戊申餘黨之在海島者也。’ 臣問, ‘何以知之?’ 曰, ‘但觀末終可也。’ 四月初之曙又來言曰, ‘烽火至今不擧, 事必出矣。’ 且三月相見之時, 之曙曰, ‘若亂作, 則早出好矣。’ 後臣又往之曙家, 之曙曰, ‘變必作矣。’ 其後, 之曙又擧龍頭蛇尾等說而曰, ‘必有亂作, 偕往爲宜。’ 臣曰, ‘弓弓何意?’ 曰, ‘廣闊之意也。’ 後臣又往之曙家, 則之曙曰, ‘信使亦不得入去, 時奇頗騷屑, 亂如作則速作爲快。’ 恒延曰, ‘秘記云 「戊辰事可知, 庚午樂堂堂」,’ 臣曰, ‘何謂也?’ 曰, ‘事字亂必作也, 樂字有可樂之事也。’ 秘記冊, 恒延持去, 尙未推還, 而其中有此句語矣。 敏樞就囚後, 臣入問, 則答云, ‘曾於哲澤處有此說話矣, 因此而見囚矣。’ 今三月之曙來言都政事曰, ‘此天之下, 南人豈得爲官乎?’ 仍言投書事曰, ‘頃者有人投書於宣傳官廳, 其書曰, 「南接倭, 北接胡,」 投書人, 今方捉囚,’ 云矣。" 命刑推五度, 停刑下幕。 問朴敏樞曰: ‘屈指國年, 意涉陰慘。 ‘烽火不擧, 似是倭來, 北亦殆矣, 今方退柵, 勑使來’ 云者, 尤爲叵測。 有何心腸, 而與怨國之徒, 爛漫綢繆乎? 一一直招。" 供: "臣卽校生, 而有孽同生名驗白, 本道前後納招, 皆已上來, 可以參酌矣。 秘記事, 逢之曙子榮孫於路傍樹下, 榮孫曰, ‘龍頭、蛇尾之語, 龍卽辰, 蛇卽巳, 頭卽正月, 尾卽臘月,’ 云矣。 掛書出後, 臣心疑之曙爲之, 往見之曙, 則之曙以爲 ‘汝之來見我殊常。 前日汝以爲掛書不善書矣, 今則果善書, 矣。 以此臣益疑之曙。 仍以榮孫前所言者問之, 則之曙以蛇尾字變爲蛇盤, 以弓弓爲廣闊之意。 臣曰, ‘此語在何書?’ 答曰, ‘在秘記, 而冊在命垕家。’ 臣往命垕家, 不遇。 今月初五日, 又往求見, 而命垕終不出示矣。 歷年事, 遂萬言於臣, 臣以爲有促命之人矣。" 命下幕。 問榮孫曰: "汝兄秘記謄置之說, 命垕已言之。 本道之推, 汝聞於敏樞云, 而今者推諉於命垕, 何也? 汝果聞於命垕而言於敏樞乎?" 供: "三月, 命垕言於臣兄曰, ‘秘記云云,’ 臣傳之敏樞, 而本道推問時, 拘於顔情, 不告命垕之來言矣。" 命刑推二度, 停刑。 問恒延, 供: "敏樞來言, ‘近日烽火不擧, 何也? 前日聞鄭震夏, 秘記有龍頭、蛇尾、弓弓等文, 龍蛇指辰巳年也, 弓弓似指闊闊也,’ 臣曰, ‘切勿浪說。 如有眞的說話, 須詳報也。’ 命垕之罪, 臣請白之。 其父多年爲文義座首, 權動一邑, 造爲騷屑而語臣曰, ‘君勿藉兩班之勢。 當有貴者賤, 賤者貴之世矣,’ 今正月, 命垕之父, 酌酒勸臣曰, ‘勿爲兩班之驕氣也。’ 四月, 臣往妻祖會葬, 歷見命垕之父, 則曰, ‘邑內掛書, 何語也? 吾之壻世才來言矣?’ 其後, 臣釣魚歸路, 逢命垕, 則曰, ‘似將有甚事。 掛書有五月十五日不吉之語’ 云矣。 敏樞被囚後, 命垕來見臣曰, ‘敏樞之事, 如何?’ 臣曰, ‘聞囚營獄, 將至何境,’ 命垕曰, ‘敏樞以秘記就囚, 而掛書與秘記同云。 不善言則死矣。 秘記藏置者, 必當此掛書之罪, 勿言秘記之在我’ 也。" 命與命垕面質, 恒延語多屈, 命命垕下幕。 更問恒延曰: "採薇之詩, 抑何意也? 三父子不入科場, 又何義耶? 汝之父子, 長事怨國, 至俟倭、胡之來, 亦何心腸? 本道就囚時, 汝之掌中, 汝父以何字書示? 騷屑掛書之根, 卽此秘記, 而俱在於汝, 騷屑掛書, 非汝而誰? 闕門投書, 與文義掛書一串貫來, 今則看證已具, 文書見捉, 焉敢隱諱? 一一直招。" 刑推三度, 供: "臣之三父子不赴擧, 不文之致也。 喜聞騷屑, 爲率老父母避亂之計也。" 命停刑。 更問命垕, 供: "之曙常言, ‘鬱陵島越邊, 有鎭紀等戊申餘黨,’ 又曰, ‘鎭紀不死, 必當出來’ 云, 故臣曰, ‘汝何以知之?’ 之曙不言言根, 但曰 ‘自然知之矣’。 又曰, ‘但觀末稍而已。’ 之曙往墨井洞, 聞投書事, 來言曰: ‘有人投書於宣傳官所而逃去, 見其物色者, 有髯而面鐵, 故捕廳軍士, 逢着於某峴而捉之,’ 云, 又曰, ‘近來騷屑, 豈皆有根乎? 雖以淸州
              禹圭章事觀之, 欲使其妾弟婚事速成, 而渠食十兩錢, 婚事久則不成, 故作此騷屑, 空然傳播’ 矣。" 命下幕。 更問之曙曰: "黃賊尙在屯聚嶺南大島中, 當一番騷動而來云, 卽闕中匿名書中一事, 所謂大島, 卽鬱陵島越邊大島云。 若非與賊同心, 何以知之? 投書措語, 雖朝士知之者鮮矣。 汝所謂南倭、北胡、西韃之語, 亦一投書中語意也。 以倭服起事云者, 亦其意也。 闕門投書、淸州騷屑、文義掛書, 綻露無餘, 且帳殿親問時, 一二句語, 可謂不道。 況詩句中一二句語, 陰慘叵測, 書恒延之臂者, 亦涉陰慘。 所謂自誓, 抑何意思? 陰待現捉, 自言不道, 諸證俱備, 此等陰謀, 決非獨判, 共謀何人? 所謂海島, 其名亦何? 若不相通, 決無可知。 戊申餘黨之屯聚者, 其果誰某? 先投書於闕中, 倡言秘記, 又起騷屑, 末來掛書, 必有經營排布。 一一直招。" 供: "初六日早朝, 敏樞來見 ‘烽火不擧, 前史亦有此否?’ 答曰, ‘前史豈有乎?’ 掌中書示之事, 臣意若不發明此事, 則死當爲汚鬼, 勿埋於父墳云。 鬱陵島之說, 若或知之何可抵賴乎? 逆賊必挾思晟、泰徵然後擧事, 士子何能爲乎? 敏樞又有一事, 其四寸就文及妻娚李泰渭, 皆入於戊申賊而逃躱矣。" 刑問第七度, 命停刑, 下幕。 更問敏樞曰: "騷屑掛書之前, 先爲傳布於哲澤等, 已涉殊常。 秘記中語, 聞於之曙, 聞於命垕, 逢人輒問, 欲爲解意者, 尤涉陰慘。 秘記中三百八十年之說, 屈指計年, 言于遂萬, 言于命垕, 而今囚被捉, 或推之曙, 或推命垕, 有若指告者然, 亦涉陰譎。 汝及曙、垕卽一心腸, 況之曙招中, 汝之四寸及妻娚, 入於戊申諸賊而逃躱云。 其間事狀, 無隱直告。" 供: "之曙專爲之, 臣本不同入矣。" 刑問十一度, 命停刑。 命親鞫姑罷, 待明朝擧行。

○上御金商門, 親鞫罪人。 問之曙, 之曙供: "當初不得進告, 萬死無惜。 昨春臣六寸之穆, 相逢於路, 之穆曰, ‘天變如此, 古亦如是乎?’ 臣曰, ‘吾何以知之?’ 之穆曰, ‘秘記有似倭非倭自南而來八字矣。’ 今年端午, 與之陽相逢於墓下, 之陽曰, ‘戊申事, 不過勝、廣輩耳。 京中投書, 有爲之者。 此近處, 非久又當有可知之事。’ 又曰, ‘若安過今年, 則又過三百年矣。 近君之臣, 安知無叛臣乎? 全羅監司身死, 甚可惜。 若生則可當一隅。 兵使之父李重庚, 爲茂朱府使時, 所駄來者, 幾至千駄, 有似扇子封, 或疑其鳥銃矣。’ 昨日未達者, 卽此語也。 騷屑大作之日, 營將適往李衡坤家, 兵使急招入去, 卒然出來, 若聚軍狀。 之陽又言鳳溪事、之億闕門投書事、文義掛書事矣。 之陽能文之士, 若欲爲逆, 有智慮。 戊申之賊, 皆以爲諸葛亮矣。 李重庚父子, 不知面目, 而且非世讎。 此事敏樞、命垕皆知之, 臣則一家待以非人, 故不得聞之。 此非死中求生之計, 不過不忍杖直招也。 正月以後, 衣輕裘乘肥馬, 下往兩南者, 日以百計, 似官人或似武士, 無一介似儒生。 又有居士無數往來, 臣家在路傍, 故目見之。 衣似狹袖, 而或綿或布也。 所謂居士, 前則年皆五、六十者, 今之往來者, 人物俊秀, 足爲兵、水使者, 觀其服色皆華侈, 率美女, 各携一學僮而去。 似是入於其中者。 之陽曰, ‘汝則因人成事者。 吾則其失兵曹判書乎?’ 臣則不得參黨謀者, 有一證。 一家親舊皆棄之, 故名堂以棄齋矣。 京居一家, 只有之億, 能文而又有力, 其人非之陽之比也。 之陽則爲人稍似縝密而不虛妄。 故全羅監司則謂之惜哉。 其次則乃忠淸兵使也。 向者麟佐輩, 豈與泰徵、思晟爲一家乎? 爲逆賊者, 例有通知之術, 惜哉之說, 豈空然發乎? 臣六寸之與全羅監司, 平生相親與否, 臣不知之矣。 非但敏樞之所爲, 命垕亦必同參於掛書之事, 此則臣與之陽, 初四日同宿之時, 有此酬酢矣。" 命下幕。 問之億, 供: "臣兄之陽居文義, 之穆居定山。 臣養家有偏母, 居在京中。 與之曙爲六寸, 之曙出系, 故爲八寸。 之曙別無不善, 而不能文故不觀科。 臣生父亡日在十月, 故逐年往來, 而之曙貧甚, 每作推奴之行, 或逢或不逢, 而不相見三四年矣。 戊申冬, 臣遭生父喪, 往文義, 經三年而來, 與之曙雖未綢繆往來, 時或相見。 所謂吳哥居在泉洞, 細思之, 名是遂萬, 長爲座首。 臣兄貧甚, 欲得糶穀, 則時或通情, 故臣亦見之, 吳哥之子, 有年少者一人。 臣於君父之前, 豈敢欺罔乎? 臣略解文字, 之曙不文, 故道不同, 臣屢次發解, 故之曙謂之有驕氣。 相逢則臣輒責其放出其子乞食之事, 之曙有積憾。 臣平生讀書, 上以事君, 下以欲繼先業, 豈意遭如此之事乎? 之曙必生存, 只有面質而已矣。 臣兄與之曙有積憾, 臣兄以傳來一婢許良, 則之曙欲爲分用而不許, 故心常慍怒, 多發辱說。 若他人言之, 則於臣爲難明, 以同生爲言根, 則是臣之幸也。 有易辨者, 前年九月以後, 臣與在鄕兄弟, 元無相見之事。 臣兄何從而聞之? 臣第二叔無孫, 故欲取之曙之子爲養子, 臣沮之。 此爲搆怨之端。 若是廢族, 或怨國之人, 則投書事不是異事, 臣以何心爲此事乎? 臣如有闕門投書事, 臣兄如有掛書事, 以之曙之暗毒, 必已告變矣。 之曙與人山訟, 埋凶墓道, 人皆絶之。 所謂兵曹判書之說, 殆近兒童之言。 投書闕門, 有何所利, 而爲兵判乎? 臣臂腕至細, 有何膂力?" 命下幕。 更問之曙, 供: "養子事, 之陽無子, 欲爲養子, 後娶生子, 三年不見。 及驕氣之說, 果是矣。 縱子乞食事, 本不聞之, 贖婢事, 不無苗脈。 之億之叔無後, 以宗延之叔爲後, 又無子, 宗延欲得臣子立後, 則之億權主其祀, 盡賣其物, 不欲立後矣。 埋凶事, 權哥占山於先山對沖, 臣之奴家, 有削柳木書神名之事矣。" 命之曙、之億面質。 之億向之曙曰: "汝告吾以投書闕門云, 汝聞誰言而告之乎?" 之曙曰: "汝兄雖不明言, 以爲從當知之, 故吾疑之矣。" 之億曰: "此何等事, 而吾兄不言, 汝質言於帳殿乎?" 之曙曰: "無妄中, 吾以汝爲對矣。 戊申早春, 汝入俗離山往來時, 文義倅, 欲爲論報, 則陳乞而得免。 汝兄之陽, 聞賊報而喜, 拍手而言曰, ‘豈不爲光、羅牧’ 耶?" 之億曰: "汝今死中求生有此言, 而吾於戊申二月, 爲會試講, 往報恩寺, 一望讀書矣。 三月初六日, 寺中一空, 士子皆去, 故步還家矣。" 命罪人拿來間, 親鞫姑停。 持平李重祚申前啓, 不允。 午時, 上復親鞫。 問之陽, 供: "臣與之曙爲八寸兄弟, 本生則六寸, 而元無過從之事。 其人事, 不同平人, 且酗酒相鬪, 故與臣不相好。 臣與安熀一再相見, 而爲外家遠族。 安&#x2429F;乃熀之弟也, 甲辰, 臣偕往俗離山。 敏樞今年未得一面。 三月, 之曙一到臣家曰, ‘倭變將出矣,’ 臣責之曰, ‘汝何爲如此言乎?’ 之曙曰, ‘家在路傍, 恐懼甚矣。’ 其六子皆豚犬, 長子升延, 次恒延。 金山
              鄭哥事, 之曙言, ‘金山有鳳鷄生卵, 一日自坼, 此實災變,’ 云矣。" 命刑推施威, 供: "全羅監司李重庚、兵判之說, 虛妄矣。" 又命之陽、之曙面質, 兩相爭辨, 不能屈, 命下幕。 問之穆, 更與之曙面質, 又相詰如之陽。 命之穆下幕, 後問之曙, 供: "之億事, 臣果屈於面質時, 而金山
              鄭哥之說, 聞於之陽。 忠淸兵使、全羅監司, 皆利於國家之人, 故臣果誣告。 似倭非倭之說, 臣爲之。 鎭紀之說, 臣謂其生存, 而鬱陵傍島之說, 臣果爲誑惑人心之計也。 內有逆心故然也。 倭來胡來金山鳳鷄等說, 皆臣做出。 之陽、之億, 臣果誣引, 文義掛書, 臣果爲之, 此則皆遲晩, 而闕門投書一節, 果是虛妄矣。" 命刑問四度, 停刑。 之陽、之億、之穆放, 命親鞫停, 推鞫當日擧行。
                [曰:]
              
              之曙怨國不道, 造言惑衆, 雖已遲晩, 其中逆心, 不盡吐實。 禹圭章爲其妾弟之婚, 傳播騷屑, 旣已自服。 其在鞫體, 不可徑先處之, 更爲嚴刑, 期於取服。